Pta-inwoners gewaarsku oor laserwysersArgieffoto Selby Moeketsi Bokaba, woordvoerder van die Tshwane-metro, het gesê dit is die tweede geval waarvan hy bewus is. ŉ Saak is ook glo teen ŉ persoon in Bloemfontein aanhangig gemaak wat ŉ laserwyser op ŉ vliegtuig gerig het. “Die Tshwane Lugvaartdienste-afdeling waarsku mense dat hulle in hegtenis geneem, verhoor en tronkstraf opgelê sal word in terme van die wet op burgerlike lugvaart as hulle laserwysers op vliegtuie rig,” het Bokaba gesê. “Om ŉ laser op ŉ vliegtuig te rig, kan ŉ vlieënier wat die vliegtuig moet land, verblind en ŉ ongeluk veroorsaak wat kan lei tot die dood van passasiers aan boord.” Bokaba het gesê buiten laserwysers, mag Chinese lanterns, vlieërs, heliumballonne, hommeltuie en modelvliegtuie nie naby vliegtuie gebruik word nie.” “Sommige vlieëniers het gekla dat lede van die publiek laserwysers op hulle rig wanneer hulle opstyg of land by aanloopbane in die Doornpoort-gebied, asook wanneer hulle in die gebied rondom die Bonn Accord-dam vlieg. Hierdie voorvalle gebeur glo tussen 18:30 en 20:30 in die aand,” het hy gesê. Hy het gesê die voorvalle is by die polisie aangemeld wat alles in hul vermoë sal doen om die skuldiges vas te trek.